Bloemfontein-man gevang met Transnet-toerusting | Maroela Media
Bloemfontein-man gevang met Transnet-toerusting
'n 57-jarige man het Vrydag in die landdroshof in Atteridgeville verskyn op aanklagte van bedrog en die besit van vermoedelik gesteelde goedere.
Daar word beweer dat die verdagte en sy medepligtige, Mitchell Kruger (35), in Januarie vanjaar koper by 'n skrootwerf verkoop het deur bedrieglike Transnet-dokumente te gebruik. Kruger is reeds in Februarie vanjaar hiervoor in hegtenis geneem en borgtog toegestaan.
"Lede van die ondersoekeenheid vir ernstige georganiseerde misdaad in Bloemfontein en Pretoria het 'n soektog op 'n plaas in Glen naby Bloemfontein uitgevoer, waar hulle die verdagte met die bedrieglike Transnet-dokumente in sy besit gevind het," sê kapt. Ndivhuwo Mulamu, woordvoerder vir die Valke. "Toe die polisie die perseel deursoek, het hulle beslag gelê op elektroniese toebehore en selfone wat verbind kan word met die bedrieglike verkope."
Volgens Mulamu het die polisie ook inligting gekry oor 'n trok vol gesteelde onderdele en staalmateriaal wat vermoedelik aan Transnet behoort. "'n Ondersoekspan het die wenk opgevolg en afgekom op dié goedere ter waarde van R2 miljoen onderwyl dit van 'n trok in 'n skrootwerf in Germiston afgelaai is."